Ernie Bates het oor die afgelope 17 jaar naam gemaak as vervaardiger, verwerker, musikant en sanger. Hy was ’n lid van die a cappella-groep Overtone, wat in 2009 deur Dina Eastwood, die vrou van die beroemde akteur en regisseur Clint Eastwood ontdek is. Ernie en sy ses kollegas in dié sewestuk-groep, het die Eastwoods só beïndruk dat hulle die meeste van die rolprent Invictus se klankbaan opgeneem het. Die klankbaan is vir ’n Oscar benoem.
Ondanks sy internasionale welslae, het Ernie nie sy liefde vir sy moedertaal verloor nie. Hy het onlangs sy jongste album, Droom, bekend gestel.
Ons het Amerika plat getoer en ons het ervaar hoe dit voel om gesien te word as supersterre. Ek het baie geleer in Amerika. Net om deel te wees van die ervaring was ’n eer vir my en dit is iets wat by my sal bly tot die einde toe.
Ek het weer eens die hele produksie self gedoen. Ek het al die instrumente bespeel op die CD. Ek het die keer twee cover songs op die CD gesit net om te wys dat ek ook ander se musiek kan verwerk en my eie kan maak. Ek het die meeste van die liedjies geskryf maar het ook twee opgeneem wat geskryf is deur Michael de Lange.
Ek is baie passievol oor musiek en filmwerk. Ek vervaardig ook self musiekvideo’s vir kunstenaars en sal binnekort begin werk aan my eie film.
Ek is baie reguit, maar ek word nie maklik kwaad nie. Ek kan nie onregverdigheid verdra nie. Ek word ook woedend as ek sien hoe mense op ander trap en hulle afkraak.
Ek gaan glad nie na uithangplekke toe nie. Ek sien baie kuierplekke met my vertonings naweek ná naweek. So, as ek vrye tyd het, verkies ek om eerder tyd saam met my verloofde by die huis deur te bring.
Ek kan nie glo hoe vinnig die jaar gevlieg het nie. Ek het my pa die 10de Januarie verloor en my mammie die 6de Oktober. In ’n oogwink het die jaar gekom en my lewe vir ewig verander. Ons kinders kom altyd Kersdag as ’n familie bymekaar saam met ons ouers en die jaar sal presies dieselfde wees. Al verskil is net Ma en Pa is saam met ons in gees.
Ons het die mooiste land in die wêreld. Ons beleef die natuur elke dag en besef nie hoe bevoorreg ons is om dit te ervaar nie. Ek is altyd positief oor die lewe en situasies. Geen goed kan uit negatiwiteit kom nie. Ons kan net ’n positiewe verandering maak deur om vorentoe te beweeg en om altyd die beste te maak van waar ons ook al is.